**COFNODION**

**DYDD IAU 26 GORFFENNAF 2018**

**Yn bresennol**

|  |  |
| --- | --- |
| Yr Athro Phil Brown | James Carey |
| Peter Sueref | Deb Harding |
| Yr Athro Andrew Westwood | Matthew Hicks |
| Richard Jones | Gail Evans |
| Kate Carr | Yr Athro Ewart Keep |
| Carys Roberts |  |

**Ymddiheuriadau**

|  |  |
| --- | --- |
| Dr Nicole Millard | Marsha Ward |
| Daniel Mines | Tegid Roberts |
| Yr Athro Tom Crick | Sophie Howe |

**Cofnod**

1. **Diweddariad y Cadeirydd**
   1. Rhoddodd Phil ddiweddariad byr i’r panel ar y gwaith a wnaed hyd yma a chyfarfodydd allweddol.
   2. Gall adroddiad interim mis Tachwedd gael effaith ehangach ar ailstrwythuro’r timau economi o fewn Llywodraeth Cymru.
   3. Cynhaliwyd cyfarfod cyntaf Grŵp Gweithredu’r Adolygiad ar 19 Gorffennaf. Bydd y grŵp yn gyfrwng defnyddiol i brofi syniadau sy’n cael eu ffurfio gan y panel.
   4. Bydd cyfarfod panel arbenigwyr mis Hydref yn canolbwyntio ar adolygu’r ystod o dystiolaeth a gasglwyd gan yr adolygiad. Mae’n debygol felly y bydd yn ymestyn y tu hwnt i ddiwrnod llawn. Nodiadau atgoffa ar gyfer y dyddiadur i gael eu dosbarthu.
   5. Mae Phil yn awyddus i archwilio dulliau o gasglu mewnwelediad o lawr gwlad gan gymunedau, busnesau bach a chanolig eu maint, unigolion ac ati. Cyfeiriwyd at astudiaeth Unite o aelodau undeb fel ffynhonnell bosibl o dystiolaeth i’w defnyddio.
   6. Dyma rai o’r pwyntiau eraill a wnaed mewn ymateb i’r diweddariad:

* Her dal i fyny â’r hyn sy’n darged symudol o ran trawsffurfio digidol

sy’n mynd rhagddo’n barhaus ar hyn o bryd ac yn y dyfodol.

* + Mae rhai o’r heriau yn gysylltiedig ag adeiladu galluogrwydd yn hytrach nag adeiladu capasiti. Er enghraifft, gall hyn fod yn wir o fewn galluogrwydd Llywodraeth Cymru i ymateb i’r galw gan y diwydiant.
  + Mae angen cael gwell darlun o seilwaith digidol yng Nghymru, gan gynnwys seilwaith cymdeithasol, a sut y bydd hyn yn siapio’r defnydd o dechnoleg.
  + Nodwyd Bargeinion Dinesig fel dull posibl o ddenu cyfleoedd i’r dyfodol i Gymru. Gofynnodd y panel i gynrychiolwyr o’r Bargeinion Dinesig / Twf gael eu gwahodd i un o gyfarfodydd y panel yn y dyfodol.
  + Gallai ymgyrch farchnata i’r dyfodol yn canolbwyntio ar ddylanwad cadarnhaol technoleg ddigidol a’r manteision i fusnesau ac unigolion hefyd fod yn argymhelliad allweddol i’w archwilio ymhellach.

1. **Safbwynt gan y diwydiant: Tech UK**
   1. Rhoddodd Vinous Ali o Tech UK gyflwyniad i’r panel.
   2. Ceir tua 50 o aelodau Tech UK sy’n gysylltiedig â Chymru. Byddai Tech UK yn fodlon cysylltu â’r aelodau hyn i gefnogi canlyniadau’r adolygiad.
   3. Nododd Vinous ddylanwad cadarnhaol technoleg o safbwynt busnes. Er enghraifft, y potensial i gefnogi gweithwyr anabl i gael gafael ar gyfleoedd am waith.
   4. Cwmnïau tuag 20 oed sy’n wynebu’r risg fwyaf o ran peidio â digidoleiddio. Nododd Vinous adroddiad yr RSA ar ‘the Age of Automation’ fel ffynhonnell dystiolaeth bellach.
   5. Mae angen y strwythurau cymorth busnes cywir er mwyn bod yn gyfeirbwynt effeithiol ar gyfer defnyddio mwy o dechnoleg ledled y gymuned fusnes, a chael dylanwad o ran hynny.
   6. Nodwyd ailddefnyddio adeiladau dinesig/cyhoeddus at ddibenion eraill fel ffordd o gefnogi arloesi digidol. Er enghraifft, llyfrgelloedd fel canolfannau digidol.
   7. Mae nifer o’r cyflogwyr mwy yn defnyddio’r model Academi i ddatblygu’r seilwaith sgiliau a hyfforddiant sydd ei angen arnynt er mwyn addasu i’r newid mewn technoleg. Mae hyn yn tanlinellu’r heriau i fusnesau bach a chanolig o ran symud eu busnesau i fyny’r gadwyn werth. Bydd y rhan fwyaf o fusnesau micro a rhai bach a chanolig eu maint yn cychwyn eu taith ddigidol o sylfaen hynod o isel.
   8. Mae’r system addysg yn dod yn gynyddol seiliedig ar wybodaeth. Mae ar gyflogwyr eisiau sylfaen ehangach o sgiliau a phrofiad ar gyfer gweithwyr newydd a phresennol. Nodwyd Rhaglen Graddedigion Gwyddor Data Cymru fel enghraifft o addysg a diwydiant yn gweithio ar y cyd.
   9. Cyfeiriwyd at gysylltu rhwydweithiau o fusnesau fel ffactor pwysig, yn ogystal â’r angen i gydbwyso hwyluso mewnfuddsoddiad â chefnogaeth i fusnesau cynhenid. Nodwyd bod Partneriaethau Menter Lleol a’r gofodau swyddfa ‘We Work’ yn ddolenni allweddol i’w hystyried.
2. **Safbwynt gan y Llywodraeth: Yr Adran Busnes, Ynni a Strategaeth Ddiwydiannol (BEIS)**
   1. Rhoddodd Louis Barson gyflwyniad i’r panel ar Strategaeth Ddiwydiannol Llywodraeth y DU.
   2. Teimlai’r panel y byddai’n ddefnyddiol mapio’r Strategaeth Ddiwydiannol trwy lens Cymru. Er enghraifft, mapio’r 5 bargen sector a pha adnoddau sy’n mynd i’r ardaloedd hyn yng Nghymru.
   3. Nodwyd her model cyllido cystadleuol, yn enwedig o ran cyllid ymchwil a datblygu. Tynnodd y panel sylw at y cysylltiadau ag Adolygiad Reid, sydd eisoes wedi gwneud argymhellion i Lywodraeth Cymru yn y maes hwn. Gofynnodd Phil i gyfarfod gael ei gynnal â’r Athro Graeme Reid i drafod rhai o’r materion hyn mewn rhagor o fanylder.
   4. Nodwyd y Grŵp Llywodraeth y DU yng Nghymru fel cyfrwng posibl ar gyfer cychwyn deialog ynghylch sut orau i ddylanwadu ar adnoddau ledled y DU a allai fod er budd i Gymru. Er enghraifft, y potensial i Gymru ddatblygu ei harbenigedd mewn asedau data a moeseg data.
   5. Ymddengys nad oes llawer o ymdeimlad o le yng ngwaith BEIS. Mae angen rhagor o ddeialog rhwng Cymru a Llywodraeth y DU er mwyn siapio’r gwaith hwn wrth symud ymlaen.
3. **Safbwynt gan lywodraeth leol: Theo Blackwell, Prif Swyddog Digidol**
   1. Rhoddodd Theo Blackwell gyflwyniad ar waith Awdurdod Llundain Fwyaf yn cefnogi trawsffurfio digidol ledled llywodraeth leol.
   2. Nododd Theo her ymdrin ag awydd (neu ddiffyg awydd) swyddogion etholedig am her o ran y newid mewn technoleg a digidoleiddio. Mae angen cefnogaeth effeithiol oddi uwch er mwyn cefnogi’r rheini sydd mewn swyddi Prif Swyddog Digidol i wneud penderfyniadau a mabwysiadu her trawsffurfio digidol.
   3. Nodwyd mabwysiadu safonau a’r diffyg cysondeb ac unffurfiaeth ledled bwrdeistrefi Llundain fel ffactorau allweddol o ran datgloi llawer o’r prosiectau sy’n cael eu datblygu erbyn hyn.
   4. Mae ffocws gwaith Theo wedi bod ar sicrhau bod arloesi yn cael ei ehangu, ac nid dim ond ei fabwysiadu neu ei rannu. Mae’n gweithredu mewn rôl cynghorydd i’r llywodraeth i raddau, gan adrodd yn uniongyrchol i Faer Llundain.
   5. Mae’r camau gweithredu wedi canolbwyntio ar y mannau lle gall Llundain ddefnyddio ei hasedau cyhoeddus er budd ei dinasyddion. Croesawodd y panel yr agwedd hon o roi’r bobl yn gyntaf, ac o allu cyflawni, wrth wneud penderfyniadau polisi. Tynnodd Theo sylw at y ffaith fod llawer o’r gwaith ar ffurf micro gamau gweithredu, â’r dull o gydweithio a chefnogaeth gan fwrdeistrefi Llundain sy’n cymryd rhan yn sail i’r camau hynny.

**Adborth ac unrhyw faterion eraill**

* 1. Cynhaliodd y panel sesiwn adborth fer a thrafod ffocws cyfarfodydd y dyfodol. Awgrymwyd Level 39 a We Work fel dau sefydliad / dwy fenter a allai fod yn ddefnyddiol wrth siapio argymhellion.
  2. Nododd Matt y pwysau ar gyfarfodydd panel y dyfodol wrth arwain at yr adroddiad interim ym mis Tachwedd. Efallai y bydd angen cynnal rhai ymweliadau astudio y tu hwnt i gyfarfodydd y panel, ac aelodau’r panel yn cael y dewis i gymryd rhan yn yr ymweliadau/cyfarfodydd hyn os ydynt ar gael.